Ιωάννης Βερυβάκης

Ο Ιωάννης Βερυβάκης (3 Νοεμβρίου 1930 - 19 Ιουνίου 2019) ήταν Στρατηγός εν αποστρατεία του Ελληνικού Στρατού και διετέλεσε Αρχηγός ΓΕΣ και  Αρχηγός ΓΕΕΘΑ . Ήταν γιος του ταξιάρχου Δημητρίου Βερυβάκηκαι αδελφός του βουλευτή και υπουργού του ΠΑΣΟΚ Λευτέρη Βερυβάκη.

Επί κυβερνήσεων Ανδρέα Παπανδρέου κατείχε μερικές από τις πιο ευαίσθητες και κρίσιμες θέσεις του στρατεύματος, ενώ αίσθηση προκάλεσε η απόφαση του Κωνσταντίνου Μητσοτάκη να τον ορίσει αρχηγό ΓΕΕΘΑ και να τον διατηρήσει  στην κορυφή των Ενόπλων Δυνάμεων ως το 1993, παρά το γεγονός ότι ο αδελφός του ήταν προβεβλήμένο στέλεχος και Υπουργός του ΠΑΣΟΚ.

Ο στρατηγός Ιωάννης Βερυβάκης απεβίωσε στις 19 Ιουνίου 2019 στην Αθήνα.

Βιογραφία-σταδιοδρομία
Γεννήθηκε το 1930 στην Έδεσσα όπου υπηρετούσε τότε ο πατέρας του. Είχε καταγωγή από τους Λάκκους Χανίων. Σπούδασε στη Στρατιωτική Σχολή Ευελπίδων (ΣΣΕ) από την οποία αποφοίτησε το 1953 ως Ανθυπολοχαγός Πεζικού, ενώ αργότερα αποφοίτησε από την Ανωτάτη Σχολή Πολέμου και τη Σχολή Εθνικής Άμυνας (ΣΕΘΑ). Συμπλήρωσε τις σπουδές του στη Σχολή Πεζικού, σε όλα τα σχολεία ειδικών δυνάμεων-αλεξιπτωτιστών, σε διάφορα σχολεία γενικής στρατιωτικής μορφώσεως, καθώς και στα US Army Airborne School, Fort Benning και Antitank Guided Missile School, από το οποίο αποφοίτησε με τη διάκριση «άριστος σκοπευτής».

Τη δεκαετία του 1980 διετέλεσε, μεταξύ άλλων:
Επιτελάρχης Μεραρχίας Ειδικών Δυνάμεων
Διευθυντής 2ου Επιτελικού Γραφείου ΓΕΣ
Διοικητής ΙΙΙ Μεραρχίας Ειδικών Δυνάμεων
Διοικητής ΑΣΔΕΝ
Γενικός Επιθεωρητής Στρατού
Αρχηγός ΓΕΣ (1989-1990)

Το 1990, με το σχηματισμό της κυβέρνησης Μητσοτάκη, τοποθετήθηκε αρχηγός ΓΕΕΘΑ, θέση στην οποία παρέμεινε ως τον Φεβρουάριο του 1993, οπότε αποστρατεύθηκε. Επίσης, διετέλεσε πρόεδρος (Chairman) της Στρατιωτικής Επιτροπής του ΝΑΤΟ από τον Ιούλιο του 1991 ως τον Ιούνιο του 1992. Υπήρξε ο εμπνευστής της καθιερώσεως των Διαμνημονεύσεων των Ενόπλων Δυνάμεων, τις οποίες ενέκρινε ο τότε Υπουργός Εθνικής Αμύνης Ιωάννης Βαρβιτσιώτης και σχεδίασε και επιτελικώς υλοποίησε ο τότε υπασπιστής του Σμηναγός (ΤΑΕ) Γεώργιος Μπελδέκος. Ο στρατηγός Ιωάννης Βερυβάκης τιμήθηκε με πλήθος παρασήμων και στρατιωτικών μεταλλίων και διαμνημονεύσων, μεταξύ των οποίων: Aνώτερος Ταξιάρχης του Τάγματος της Τιμής, Ανώτερος Ταξιάρχης του Τάγματος του Φοίνικος, Χρυσούς Σταυρός του Τάγματος του Γεωργίου Α΄, Μετάλλιο Στρατιωτικής Αξίας Α΄ τάξεως, Αστήρ Αξίας και Τιμής, Διαμνημόνευση Ηγεσίας ΓΕΕΘΑ και ΓΕΣ, Διαμνημόνευση Ηγεσίας Σχηματισμού - Μεγάλης Μονάδος Α΄ τάξεως, Διαμνημόνευση Ευδοκίμου Διοικήσεως Α΄ τάξεως και Διαμνημόνευση Επιτελούς Α΄ τάξεως.Γεωργίου Μπελδέκου, "Διαμνημονεύσεις", έκδοση Πολεμικού Μουσείου, Αθήνα, 1992. Επίσης, του απενεμήθησαν τα παράσημα Commander of the Legion of Merit (ΗΠΑ), Commandeur de la Legion d' Honneur (Γαλλία) και Commander of the Order of Madara (Α΄ Ταξέως, μετά ξιφών – Βουλγαρία). Τέλος, ο πατριάρχης Αλεξανδρείας και Πάσης Αφρικής τον ετίμησε με το Mεγαλόσταυρο της Αρχαίας Πατριαρχικής Τάξεως των Παραβαλανών του Σάββα του Ηγιασμένου για τη συμβολή του ως επιτίμου αντιπροέδρου των "Φίλων της Βιβλιοθήκης της Αλεξανδρείας".

Παραπομπές

Κατηγορία:Έλληνες αξιωματικοί του πεζικού
Κατηγορία:Αρχηγοί Γενικού Επιτελείου Στρατού (Ελλάδα)
Κατηγορία:Αρχηγοί Γενικού Επιτελείου Εθνικής Άμυνας (Ελλάδα)
Κατηγορία:Έλληνες στρατιωτικοί